Só ’n vergelyking is verregaande | Netwerk24
Deur Alec Ellis, Stellenryk 18 Mei 2018 00:01
Ek was uit die veld geslaan toe ek Kara Combrinck se tirade teen Johan van Wyk se Van Alle Kante ’n paar dae vantevore lees.
Daar was hoegenaamd niks beledigend, afbrekend of minagtend in Van Wyk se pittige en tong-in-die-kies-storie nie.
Om wat hy gesê het met “ ’n herlewing van die skynheilige en moreel korrupte bestel van apartheid” te vergelyk, is verregaande.
Wat betref Van Wyk se “obsessie met suiwer, keurige taalgebruik” verstaan ek nie mooi hoe sy die kloutjie by die oor kry deur dit in verband te bring met “die meeste mense (wat) in die land krepeer het” nie. Wat op aarde het die twee met mekaar te doen?
Terloops, ek het ook ’n broertjie dood aan die nuwe neiging van “skryf soos jy praat”. As almal skryf soos Nathan Trantraal, sal die geskrewe woord ’n letterkundige sirkus word.
Ek dink al die tale het ’n formele en ’n informele vorm – ’n loslyf-geselsmodel en ’n korrekte en keurige vorm vir geskrewe kommunikasie.
Meer oor: Johan Van Wyk | My Stem